**בראשית פרק י"א פסוקים א'-ט'**

בפרק י"א נלמד את פסוקים א'-ט'. נתייחס לחטאם של אנשי בבל, וננסה להגדיר אותו ע"פ הפרשנים השונים.

בהתאמה, נלמד את עונשם.

|  |  |
| --- | --- |
| **פסוק א'-** **הרקע לאירוע** | **א וַיְהִי כָל-הָאָרֶץ, שָׂפָה אֶחָת, וּדְבָרִים, אֲחָדִים** |
| **פסוקים ב'-ד':** **תכניתם של האנשים** **לבנות עיר ומגדל** | **ב ויְהִי, בְּנָסְעָם מִקֶּדֶם; וַיִּמְצְאוּ בִקְעָה בְּאֶרֶץ שִׁנְעָר, וַיֵּשְׁבוּ שָׁם.** **ג וַיֹּאמְרוּ אִישׁ אֶל-רֵעֵהוּ, הָבָה נִלְבְּנָה לְבֵנִים, וְנִשְׂרְפָה, לִשְׂרֵפָה; וַתְּהִי לָהֶם הַלְּבֵנָה, לְאָבֶן, וְהַחֵמָר, הָיָה לָהֶם לַחֹמֶר** **ד וַיֹּאמְרוּ הָבָה נִבְנֶה-לָּנוּ עִיר, וּמִגְדָּל וְרֹאשׁוֹ בַשָּׁמַיִם, וְנַעֲשֶׂה-לָּנוּ, שֵׁם: פֶּן-נָפוּץ, עַל-פְּנֵי כָל-הָאָרֶץ.** |

**מהו חטאם של אנשי בבל?**

התגובה החריפה של ה' לבניית המגדל עוררה את הפרשנים לברר את חטאם של הבונים.

הכתוב העלים את החטא והפרשנים עמלו לבארו מתוך עיון בכתובים.

הפרשנים חלוקים ביחס לשאלה מהו החטא, ולומדים אודותיו מדיוק בפסוקים.

 נעיין בדברי הפרשנים, תוך דגש על **נקודת המוצא לפרשנות בתוך הפסוקים.**

 **רש"י (יא,א):**

**'ודברים אחדים'** – באו בעצה אחת ואמרו לא כל הימנו ( \* 'לא כל הימנו' הינו ניב שפירושו- הסמכות לכך?)
שיבור לו את העליונים, נעלה לרקיע ונעשה עמו מלחמה.

דבר אחר על יחידו של עולם.

דבר אחר **'ודברים אחדים'**, אמרו אחת לאלף ושש מאות חמשים ושש שנים הרקיע מתמוטט כשם שעשה בימי המבול, בואו ונעשה לו סמוכות:

**פרקי דרבי אליעזר** (היגר) פרק כד:

ר' פנחס אומר לא היו שם אבנים לבנות את העיר ואת המגדל, ומה היו עושין. היו מלבנים לבנים ושורפים אותם, כיוצר חרש, עד שבנו אותו גבוה כשבעה מילין ... מעלות היו לו במזרחו ובמערבו. ואילו, שהיו מעלין לבנים היו עולין ממזרחו. ואלו שהיו יורדין היו יורדין ממערבו. **ואם נפל אדם ומת לא היו שמים לבם עליו**, ואם נפלה לבנה **היו יושבין ובוכין ואומרין מתי תעלה אחרת תחתיה**,

**רשב"ם** (יא, ד):
**הבה נבנה לנו עיר** וגו' – לפי הפשט מה חטאו דור הפלגה? אם מפני שאמרו "וראשו בשמים", הא[הרי] כתוב "ערים גדולות ובצורות בשמים" (דברים א, כח) [וזה לא נחשב חטא].אלא לפי שציוום הקב"ה "פרו ורבו ומלאו את הארץ" (בראשית א, כח), **והם בחרו להם מקום** לשבת שם ואמרו "פן נפוץ". לפיכך הפיצם משם בגזרתו:

**רש"ר הירש** (א, ד):

'**נעשה לנו שם**. המגדל אמור היה להיות מזכרת עולם לכוחו של הציבור וחשיבותו על פני היחיד... אולם כאן טמונה הסכנה:
אם אין הציבור קורא 'בשם השם'... אם היחיד נדרש להיות עבד לציבור ולא לעבוד את ה',
אם הציבור מציג את עצמו כמטרה ולא כאמצעי בלבד,
כי אז יאבד כל עתידה המוסרי של האנושות.. .כסבור הוא (האדם) שהציבור פטור משמירת חוקי המוסר.

**פסוקים ה'-ז': תגובת הקב"ה**

**ה וַיֵּרֶד יְהוָה, לִרְאֹת אֶת-הָעִיר וְאֶת-הַמִּגְדָּל, אֲשֶׁר בָּנוּ, בְּנֵי הָאָדָם**  **ו וַיֹּאמֶר יְהוָה, הֵן עַם אֶחָד וְשָׂפָה אַחַת לְכֻלָּם, וְזֶה, הַחִלָּם לַעֲשׂוֹת; וְעַתָּה לֹא-יִבָּצֵר מֵהֶם, כֹּל אֲשֶׁר יָזְמוּ לַעֲשׂוֹת** **ז הָבָה, נֵרְדָה, וְנָבְלָה שָׁם, שְׂפָתָם--אֲשֶׁר לֹא יִשְׁמְעוּ, אִישׁ שְׂפַת רֵעֵהוּ.** **ח וַיָּפֶץ יְהוָה אֹתָם מִשָּׁם, עַל-פְּנֵי כָל-הָאָרֶץ; וַיַּחְדְּלוּ, לִבְנֹת הָעִיר** **ט עַל-כֵּן קָרָא שְׁמָהּ, בָּבֶל, כִּי-שָׁם בָּלַל יְהוָה, שְׂפַת כָּל-הָאָרֶץ; וּמִשָּׁם הֱפִיצָם יְהוָה, עַל-פְּנֵי כָּל-הָאָרֶץ**

**פסוק ה': "וירד ה' לראות"**

**רש"י:** "**וירד ה' לראות** - לא הוצרך לכך, אלא בא ללמד לדיינים שלא ירשיעו הנדון עד שיראו ויבינו, במדרש רבי תנחומא"

|  |  |
| --- | --- |
| **רבות מחשבות בלב איש**  | **ועצת ה' היא תקום** |
| וַיְהִי כָל הָאָרֶץ שָׂפָה אֶחָת  | וְנָבְלָה שָׁם שְׂפָתָם  |
| וּדְבָרִים אֲחָדִים  | שָׁם בָּלַל ה' שְׂפַת כָּל הָאָרֶץ  |
| וַיֹּאמְרוּ אִישׁ אֶל רֵעֵהוּ  | אֲשֶׁר לֹא יִשְׁמְעוּ אִישׁ שְׂפַת רֵעֵהוּ  |
| הָבָה נִלְבְּנָה לְבֵנִים   | הָבָה נֵרְדָה |
| הָבָה נִבְנֶה לָּנוּ עִיר וּמִגְדָּל וְרֹאשׁוֹ בַשָּׁמַיִםוְנַעֲשֶׂה לָּנוּ שֵׁם **פֶּן נָפוּץ עַל פְּנֵי כָל הָאָרֶץ:**  |  וַיַּחְדְּלוּ לִבְנֹת הָעִיר:**וַיָּפֶץ ה' אֹתָם מִשָּׁם עַל פְּנֵי כָל הָאָרֶץ** |

**פסוקים ח'-ט': עונשם של דור הפלגה**

**רש"י** : (ט) **ומשם הפיצם** - למד שאין להם חלק לעולם הבא. וכי אי זו קשה, של דור המבול או של דור הפלגה, אלו לא פשטו יד בעיקר, ואלו פשטו יד בעיקר כביכול להלחם בו, ואלו נשטפו, ואלו לא נאבדו מן העולם. אלא שדור המבול היו גזלנים והיתה מריבה ביניהם לכך נאבדו, ואלו היו נוהגים אהבה וריעות ביניהם, שנאמר שפה אחת ודברים אחדים. למדת ששנוי המחלוקת וגדול השלום:

**הפרק הוא חולייה נוספת בשרשרת הסיפורים בספר בראשית בהם בא לידי ביטוי "משפט ה' בעולם", עליו עמד רמב"ן בהקדמתו לחומש.**